Ha rozsdás az alváz rozsdátlanítási plusz munkálatokra van szükség az alvázvédelem és üregvédelem kezelés előtt. Ha esetleg már kisebb átlyukadások is vannak az alvázon, akkor pedig még lakatos munkálatokra is szükség lehet. Ezeket a többlet munkákat az alváz- és üregvédelem kezelés alapára nem tartalmazza, így erre külön küldünk árajánlatot, ha már itt van az autó nálunk, és fel tudtuk mérni az alváz állapotát rendesen. Ilyenkor fotókat szoktunk készíteni, mert fontosnak tartjuk megmutatni az autó tulajdonosának vizuálisan is, hogy miket tapasztaltunk és mire kérjük a plusz összegeket. Tehát az árajánlatot emailben küldjük és fotókat is csatolunk mellé.
Rozsdás felületre nem érdemes az alváz- és üregvédelmet megcsináltatni, mert ilyenkor az alvázvédő bevonat alatt rozsdásodna tovább az autó. Úgy meg nincs értelme az egész kezelésnek sem. Ha rozsdás az alváz, akkor csak úgy lehet elvégezni szakszerűen az alváz- és üregvédelem kezelést, ha előtte rendbe van téve az alváz. Amennyire lehet el kell távolítani a rozsdát, ki kell tisztítani, és passziválni kell a felületet,  hogy minél optimálisabb és tartósabb legyen a végeredmény.
Abban az esetben, ha olyan mértékű már a korrózió, hogy annak a kezelése már gazdaságilag nem lenne kifizetődő, illetve ha úgy ítéli meg, hogy a többlet összeget figyelembe véve ,az Ön számára már megterhelőek lennének a költségek, akkor ezen a ponton még mindig mondhatja, hogy nem kéri a plusz munkálatokat és a kezelést sem szeretné így elvégeztetni. Ebben az esetben visszaszereljük a takaró- és védőburkolatokat, hogy az autó elvihető legyen. Amit ilyenkor szoktunk kérni, az egy 20.000 Ft-os átvizsgálási díj, ami tartalmazza az addig elvégzett munkálatokat, azaz a szétszerelést, összerakást, az előzetes tisztítást és alvázmosást, valamint a fotókkal dokumentált bevizsgálást. (Egyes esetekben az átvizsgálási díj 25.000 Ft. Jellemzően azoknál az autótípusoknál kérjük el a magasabb összeget, ahol a szokásosnál több időt vesz igénybe a szétszerelés és összeszerelés, mert pl. speciálisak a rögzítő patentek vagy csavarok, vagy jelentősen több burkolat és takaróelem van az autón. Pl.: elektromos és hybrid autóknál, valamint kis szériában gyártott autók esetében.  Illetve abban az esetben is magasabb a bevizsgálási díj ha nagy autóról van szó Pl.: kisteherautóról vagy terepjáróról)
Természetesen amennyiben az árajánlat szerinti plusz rozsdátlanítási munkálatok megrendelésre kerülnek, abban az esetben a bevizsgálási díjat nem számítjuk fel külön!